钦定古今图书集成/明伦汇编/宫闱典/第031卷 > 武帝卫皇后
## 钦定古今图书集成/明伦汇编/宫闱典/第031卷 > 武帝卫皇后

按《史记外戚世家》：“卫皇后宇子夫，生微矣”，盖其家号
曰卫氏，出平阳侯邑。子夫为平阳主讴者。武帝初即
位，数岁无子，平阳主求诸良家子女十馀人，饰置家。
武帝祓霸上，还，因过平阳主。主见所侍美人，上弗说。
既饮，讴者进，上望见，独说卫子夫。是日武帝起更衣，
子夫侍尚衣轩中得幸。上还坐，驩甚，赐平阳主金千
斤。主因奏子夫奉送入宫。子夫上车，平阳主拊其背
曰：“行矣，强饭勉之，即贵无相忘。”入宫岁馀，竟不复幸。
武帝择宫人不中用者，斥出归之卫。子夫得见，涕泣
请出。上怜之，复幸，遂有身，尊宠日隆。召其兄卫长君
弟青为侍中。而子夫后大幸，有宠。凡生三女一男，男
名据。初上为太子时，娶长公主女为妃。立为帝，妃立
为皇后，姓陈氏，无子。上之得为嗣，大长公主有力焉，
以故陈皇后骄贵。闻卫子夫大幸，恚，几死者数矣，上
愈怒。陈皇后挟妇人媚道，其事颇觉，于是废陈皇后，
而立卫子夫为皇后。陈皇后母大长公主，景帝姊也，
数让武帝姊平阳公主曰：“帝非我不得立，已而弃捐
吾女，壹何不自喜而倍本乎？”平阳公主曰：“用无子故
废尔。”陈皇后求子，与医钱凡九千万，然竟无子。卫子
夫已立为皇后。先是卫长君死，乃以卫青为将军，击
胡有功，封为长平侯。青三子在襁褓中，皆封为列侯。
及卫皇后所谓姊卫少儿，少儿生子霍去病，以军功
封冠军侯，号骠骑将军，青号大将军。立卫皇后子据
为太子。卫氏枝属以军功起家，五人为侯。及卫后色
衰，赵之王夫人幸，有子为齐王。王夫人早卒，而中山
李夫人有宠，有男一人为昌邑王。李夫人早卒，其兄
李延年以音幸，号“协律。”协律者，故倡也，兄弟皆坐奸
族。是时，其长兄广利为贰师将军，伐大宛，不及诛，还，
而上既夷李氏，后怜其家，乃封为海西侯，他姬子二
人为燕王、广陵王。其母无宠，以忧死。及李夫人卒，则
有尹《倢伃》之属，更有宠。然皆以倡见，非王侯有土之
士女，不可以配人主也。

按《汉书外戚传》：“后入宫，岁馀不复幸。武帝择宫人不
中用者斥出之，子夫得见，涕泣请出。上怜之，复幸，遂
有身尊宠。召其兄卫长君、弟青侍中，而子夫生三女，
元朔元年生男据，遂立为皇后。先是卫长君死，乃以
青为将军，击匈奴有功，封长平侯。青三子在襁褓中，
皆为列侯。及皇后姊子霍去病亦以军功为冠军侯”，
至大司马骠骑将军；青为大司马大将军。卫氏支属
侯者五人。青还，尚平阳主。皇后立七年，而男立为太
子，后色衰。赵之王夫人、中山李夫人有宠，皆早卒。后
有尹倢伃、钩弋夫人，更幸卫后。立三十八年，遭巫蛊
事起，江充为奸。太子惧，不能自明，遂与皇后共诛充，
发兵。兵败，太子亡走。诏遣宗正刘长乐、执金吾刘敢
奉策收皇后玺绶，自杀。黄门苏文、姚定汉舆，置公车，
令空舍盛以小棺，瘗之。城南桐柏，卫氏悉灭。宣帝立，
乃改葬卫后，追谥曰“思后”，置园邑三百家，长丞周、卫
奉守焉。